Kuulemismenettelystä vastaavan neuvonantajan loppukertomus asiassa COMP/M.2903 - DaimlerChrysler/Deutsche Telekom/JV (laadittu tietyissä kilpailuasioita koskevissa menettelyissä kuulemismenettelystä vastaavan neuvonantajan toimivaltuuksista 23 päivänä toukokuuta 2001 tehdyn komission päätöksen 2001/462/EY, EHTY 15 artiklan mukaisesti (EYVL L 162, 19.6.2001, s. 21)) (ETA:n kannalta merkityksellinen teksti)



Virallinen lehti nro C 277 , 18/11/2003 s. 0004 - 0004



Kuulemismenettelystä vastaavan neuvonantajan loppukertomus asiassa COMP/M.2903 - DaimlerChrysler/Deutsche Telekom/JV (laadittu tietyissä kilpailuasioita koskevissa menettelyissä kuulemismenettelystä vastaavan neuvonantajan toimivaltuuksista 23 päivänä toukokuuta 2001 tehdyn komission päätöksen 2001/462/EY, EHTY 15 artiklan mukaisesti (EYVL L 162, 19.6.2001, s. 21)) (2003/C 277/05) (ETA:n kannalta merkityksellinen teksti) Käsiteltävänä olevan asian päätösluonnos antaa aiheen seuraaviin huomautuksiin: DaimlerChrysler Services AG (jäljempänä "DaimlerChrysler") ja Deutsche Telekom AG (jäljempänä "Deutsche Telekom") ilmoittivat komissiolle 11. marraskuuta 2002 yrityskeskittymien valvonnasta 21 päivänä joulukuuta 1989 annetun neuvoston asetuksen (ETY) N:o 4064/89(1) (jäljempänä "sulautuma-asetus") 4 artiklan mukaisesti ehdotetusta yrityskeskittymästä, jolla ne hankkivat yhteisen määräysvallan uudessa yrityksessä nimeltä Toll Collect GmbH. Myös Cofiroute SA (jäljempänä "Cofiroute") on ehdotettuun keskittymään suoraan liittyvä osapuoli. Komissio aloitti asiassa 20. joulukuuta 2002 sulautuma-asetuksen 6 artiklan 1 kohdan c alakohdan mukaisen menettelyn. Komissio lähetti 28. helmikuuta 2003 osapuolille väitetiedoksiannon ja samana päivänä osapuolet saivat käyttöönsä asiakirjat CD-ROM-levyllä. Osapuolet vastasivat väitetiedoksiantoon 14. maaliskuuta 2003. Tätä ennen ne olivat 11. maaliskuuta toimittaneet komissiolle uusia sitoumuksia keskittymäsuunnitelman muuttamiseksi(2). Näitä sitoumuksia koskeva markkina-arviointi aloitettiin välittömästi. Cofiroute sai väitetiedoksiannosta ei-luottamuksellisen toisinnon 17. maaliskuuta 2003. Cofiroute ei pyytänyt saada tutustua asiakirjoihin. Suullinen kuulemistilaisuus järjestettiin 19. ja 20. maaliskuuta 2003. Eräät menettelyyn osallistuneet kolmannet osapuolet olivat läsnä kuulemistilaisuudessa. Tilaisuudessa keskustelun pääaiheena olivat osapuolten 11. maaliskuuta toimittamat sitoumukset. Sulautuma-asetuksessa säädetyn määräajan mukaisesti osapuolet toimittivat 3. huhtikuuta 2003 lopulliset sitoumukset komissiolle. Koska kolmansia osapuolia oli jo kuultu laajasti, komissio katsoi, että uusi markkina-arviointi ei ollut tarpeen näiden sitoumusten arvioimiseksi. Lisäksi sulautuma-asetuksessa säädettyjen aikarajojen vuoksi uusi markkina-arviointi ei ollut mahdollinen asian tässä vaiheessa. Eräs menettelyyn osallistuneista kolmansista osapuolista kirjoitti 23. huhtikuuta 2003 ja pyysi tulla kuulluksi osapuolten toimittamista uusista sitoumuksista. Sille lähetetyssä vastauksessa ilmoitettiin edellisessä kappaleessa mainitut syyt siihen, miksi uutta kuulemista ei ollut järjestetty osapuolten 3. huhtikuuta toimittamien sitoumusten osalta. Kyseiselle kolmannelle osapuolelle oli annettu mahdollisuus esittää näkemyksensä komissiolle useasti menettelyn aikana ja sitä oli kuultu komissiolle aiemmin toimitettuja sitoumuksia koskeneiden kahden markkina-arvioinnin yhteydessä. Lisäksi tälle kolmannelle ilmoitettiin, että komissio oli ottanut hyvin tarkkaan huomioon sen ja muiden kolmansien näkemykset arvioidessaan näitä sitoumuksia samoin kuin kilpailuun liityviä seikkoja yleensä. Osapuolet eivät esittäneet huomautuksia oikeudesta tulla kuulluksi. Päätösluonnoksessa käsitellään ainoastaan väitteitä, joiden osalta osapuolilla on ollut mahdollisuus esittää näkemyksensä. Näin ollen tässä asiassa on noudatettu kuulluksi tulemista koskevia oikeuksia. Bryssel 28. huhtikuuta 2003. Karen Williams (1) EYVL L 395, 30.12.1989, s. 1. (2) Sitoumuksia oli toimitettu menettelyn ensimmäisessä vaiheessa, mutta komissio hylkäsi ne riittämättöminä väitetiedoksiannossa.